(Návrh)

**Ústavný zákon**

z ... 2018,

**ktorým sa mení a dopĺňa Ústava Slovenskej republiky č. 460/1992 Zb.**

**v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z., ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z., ústavného zákona č. 306/2014 Z. z., ústavného zákona č. 427/2015 Z. z., ústavného zákona č. 44/2017 Z. z., ústavného zákona č. 71/2017 Z. z. a ústavného zákona č. 137/2017 Z. z. sa mení a dopĺňa takto:

**1.** V čl. 84 ods. 3 sa na konci pripája táto veta: „Súhlas nadpolovičnej väčšiny všetkých poslancov je potrebný aj na voľbu kandidáta na funkciu sudcu ústavného súdu.“.

*Alternatíva I.*

**2.** V čl. 134 ods. 3 prvá veta znie: „Za sudcu ústavného súdu môže byť vymenovaný občan Slovenskej republiky, ktorý je voliteľný do Národnej rady Slovenskej republiky, dosiahol vek 45 rokov, je bezúhonný, má vysokoškolské právnické vzdelanie druhého stupňa, je v odbore práva všeobecne uznávanou osobnosťou, je najmenej 15 rokov činný v právnickom povolaní a svojim doterajším životom zaručuje, že bude svoju funkciu vykonávať riadne, čestne, nezávisle a nestranne.“.

*Alternatíva II.*

**2.** V čl. 134 ods. 3 prvá veta znie: „Za sudcu ústavného súdu môže byť vymenovaný občan Slovenskej republiky, ktorý je voliteľný do Národnej rady Slovenskej republiky, dosiahol vek 45 rokov, má vysokoškolské právnické vzdelanie druhého stupňa, je v odbore práva všeobecne uznávanou osobnosťou, je najmenej 15 rokov činný v právnickom povolaní a spĺňa predpoklady, ktoré dávajú záruku, že funkciu sudcu ústavného súdu bude vykonávať riadne.“ a za prvú vetu sa vkladá nová druhá veta, ktorá znie: „Ďalšie predpoklady na vymenovanie za sudcu ústavného súdu ustanoví zákon.“.

**3.** Čl. 134 sa dopĺňa odsekom 4, ktorý znie:

„(4) O strate predpokladov, ktoré dávajú záruku, že sudca ústavného súdu bude funkciu sudcu ústavného súdu vykonávať riadne, čestne, nezávisle a nestranne, počas výkonu funkcie sudcu ústavného súdu rozhoduje ústavný súd v disciplinárnom konaní.“.

**4.** V čl. 138 ods. 2 písm. b) sa na konci pripájajú slová ,,alebo na základe disciplinárneho rozhodnutia ústavného súdu o strate predpokladov, ktoré dávajú záruku, že funkciu sudcu ústavného súdu bude vykonávať riadne, čestne, nezávisle a nestranne.“.

 **5.** Za čl. 146 sa vkladá čl. 146a, ktorý znie:

„Čl. 146a

Sudcovi zaniká funkcia k 31. decembru kalendárneho roka, v ktorom sudca dosiahne vek 70 rokov.“.

**6.** V čl. 147 odsek 2 znie:

„(2) Prezident Slovenskej republiky na návrh Súdnej rady Slovenskej republiky môže sudcu odvolať, ak mu zdravotný stav dlhodobo nedovoľuje, najmenej počas jedného roka, riadne vykonávať sudcovské povinnosti.“.

**Čl. II**

Tento ústavný zákon nadobúda účinnosť 1. novembra 2018.